**Daće (renta, podavanje)**

Daće su podavanja koja je kmet, tj. podložnik obvezan plaćati svojemu feudalnom gospodaru kao naknadu za uživanje zemlje. Često se spekulira s veličinom davanja u prošlosti uspoređujući ih sa stanjem danas, pri čemu se tvrdi da su davanja nekada bila manja. Usporedbu je zapravo vrlo teško napraviti. Ono što bi možda prvo trebalo uzeti u obzir je da su davanja bila različita na različitim posjedima. Na jednom je npr. gornica bila značajan teret, a na drugom se uopće nije ubirala. Postojala su brojna oslobođenja od pojedinih daća, ali s druge strane i brojne daće koje se nisu ubirale na svim posjedima. I iznosi i način ubiranja bili su različiti na pojedinim posjedima, a i podložni promjenama tijekom vremena. Na našem području osim toga nisu dovoljno proučene mjere koje su se koristile tijekom feudalnog razdoblja, a ni kretanje cijena bez kojih je nemoguće napraviti odgovarajuće usporedbe.