**Naturalne daće**, tj. feudalna podavanja u naturi, u Hrvatskoj i Slavoniji se javljaju već u najstarijim izvorima. U 13. i 14. st. neke se naturalne daće počinju pretvarati (komutirati) u novčano podavanje.

Na mnogim je mjestima važnost pojedinih naturalnih daća ovisila o strukturi poljoprivredne proizvodnje.

Najvažnija vinska daća bila je **gornica**. Određivala se prema veličini vinograda, obično prema broju kopača.

**Darovi** (munera) su posebna vrsta redovnih naturalnih podavanja. Kmetovi su u različitim prilikama, obično tri puta godišnje morali svojoj vlasteli davati različite namirnice. Struktura darova razlikovala se od vlastelinstva do vlastelinstva, ali su se obično davali prema veličini selišta.

Zavisni seljaci najčešće su kao darove davali perad i proizvode peradarstva (piliće, kokoši, kopune, jaja) te neke stočarske proizvode (sir, suhe svinjske plećke). Uz svaki dar obično se morao dati hljeb ili pogača, odnosno određeni iznos u novcu.

Osim obveza u radu i u proizvodima, postojalo je i skup podavanja različitih predmeta koji se ne proizvode na seljačkim posjedima, već se sabiru u prirodi. Među tim podavanjima na prvom je mjestu bila dužnost seljaka da feudalnoj gospodi daju drvo i različite proizvode od drveta.